***RADNA VERZIJA***

**ZAKON**

**O IZMJENAMA I DOPUNAMA ZAKONA O BUDŽETIMA U FEDERACIJI BOSNE I HERCEGOVINE**

**Sarajevo, august 2021. godine**

**ZAKON**

**O IZMJENAMA I DOPUNAMA ZAKONA O BUDŽETIMA U FEDERACIJI BOSNE I HERCEGOVINE**

**Član 1.**

U Zakonu o budžetima u Federaciji Bosne i Hercegovine („Službene novine Federacije BiH“, br. 102/13, 9/14, 13/14, 8/15, 91/15, 102/15, 104/16, 5/18, 11/19 i 99/19), u članu 2. tačka 2. briše se.

Dosadašnje tačke od 1. do 17. postaju tačke od 1. do 16.

Dosadašnja tačka 18. postaje tačka 17. koja se mijenja i glasi:

„17. **finansijski plan** je akt vanbudžetskog fonda i vanbudžetskog korisnika kojim se utvrđuju prihodi i primici, te rashodi i izdaci za jednu godinu u skladu s ovim zakonom“.

Iza tačke 17. dodaje se nova tačka 18. koja glasi:

„18. **finansijski zahtjev** je akt budžetskog korisnika kojim se utvrđuju prihodi i primici, te rashodi i izdaci za jednu godinu u skladu s ovim zakonom“.

Dosadašnje tačke od 18. do 22. postaju tačke od 17. do 22.

Iza tačke 22. dodaju se nove tačke 23. i 24. koje glase:

„23. **glavni program** predstavlja skup programa koje provodi jedan ili više budžetskih korisnika, a koji zajedno čine jedno područje javne politike;

24. **indikatori učinaka** su mjere za praćenje napretka u ostvarenju očekivanih rezultata programa rashoda i javnih politika; dijele se po nivou očekivanog rezultata koje mjere na indikatore izlaznih rezultata (koji se odnose na dobra i usluge proizvedene i/ili pružene od strane vladinih/javnih organizacija) i indikatore krajnjih rezultata/ishoda (koji mjere šta je ostvareno implementacijom programa/politike, odnosno ishode za krajnje korisnike)“.

Dosadašnje tačke od 23. do 36. postaju tačke od 25. do 38.

Dosadašnja tačka 37. postaje tačka 39. koja se mijenja i glasi:

„39. **program** je skup djelatnosti i mjera koje budžetski korisnik provodi u skladu sa svojim nadležnostima i strateškim ciljevima, a doprinose ispunjenju jednog zajedničkog cilja vladine politike djelovanja“.

Iza tačke 39. dodaju se nove tačke 40 i 41. koje glase:

„40. **programska klasifikacija** iskazuje rashode i izdatke razvrstane po kategorijama programske strukture;

41. **programska aktivnost** se planira unutar programa za ostvarenje programskih ciljeva i nije vremenski ograničena“.

Dosadašnja tačka 38. postaje tačka 42. koja se mijenja i glasi:

„42. **projekt** se planira unutar programa za ostvarenje programskih ciljeva i vremenski je ograničen“.

Dosadašnje tačke od 37. do 41. postaju tačke od 39. do 45.

Iza tačke 45. dodaje se nova tačka 46. koja glasi:

„46. **pozicija posebnog nadzora** predstavlja izdvajanja u okviru programa koja se posebno planiraju i usvajaju u budžetu radi omogućavanja nadzora od strane Vlade Federacije Bosne i Hercegovine i Parlamenta Federacije Bosne i Hercegovine“.

Dosadašnje tačke od 42. do 49. postaju tačke od 47. do 54.

Iza tačke 54. dodaje se nova tačka 55. koja glasi:

„55. **višegodišnja kapitalna ulaganja** u smislu ovog zakona su ulaganja u značajniju nabavku stalnih sredstava i kapitalnih transfera u iznosu od najmanje 2.000.000 KM, što podrazumijeva višegodišnje ulaganje u trajanju od najmanje tri godine, a koja su planirana i usvojena u programima javnih investicija i dijelom ili u potpunosti se finansiraju iz sredstava budžeta Federacije“.

Dosadašnje tačke od 50. do 51. postaju tačke od 56. do 57.

**Član 2.**

Naslov Poglavlja: „III. SADRŽAJ BUDŽETA I FINANSIJSKOG PLANA“ mijenja se i glasi: „III. SADRŽAJ BUDŽETA, FINANSIJSKOG PLANA I FINANSIJSKOG ZAHTJEVA“.

**Član 3.**

Član 10. mijenja se i glasi:

„Budžet se sastoji od općeg, posebnog dijela, pregleda višegodišnjih kapitalnih ulaganja i budžetske dokumentacije.

Opći dio budžeta čini Račun prihoda i rashoda, Račun kapitalnih primitaka i izdataka i Račun finansiranja na razini ukupnog budžeta.

Posebni dio budžeta sastoji se od plana rashoda i izdataka budžetskih korisnika, iskazanih po programskoj klasifikaciji, odnosno po programima i pozicijama posebnog nadzora u okviru programa gdje je to potrebno, te po ekonomskoj, funkcionalnoj i klasifikaciji prema izvorima finansiranja, definiranim u članu 14. ovog zakona, u skladu sa planskim aktima, ciljevima i zadacima iz strateških dokumenata budžetskih korisnika.

Pregled višegodišnjih kapitalnih ulaganja iz programa javnih investicija, koja se finansiraju iz sredstava budžeta Federacije, prikazuje ukupnu vrijednost ulaganja po godinama i po svim izvorima finansiranja.

Budžetska dokumentacija sastoji se od obrazloženja budžeta i pripadajućih aneksa.

Detaljna struktura općeg i posebnog dijela budžeta, pregleda višegodišnjih kapitalnih ulaganja te budžetske dokumentacije, bit će definirana podzakonskim aktom koji će propisati federalni ministar finansija“.

**Član 4.**

U članu 12. u stavu 1. iza riječi „programe“, zarez i riječi: „a sastoje se od aktivnosti i projekata“, brišu se.

**Član 5.**

Član 13. mijenja se i glasi:

„Finansijski zahtjevi budžetskih korisnika za sredstvima u godišnjem budžetu, razvrstani su po programima i trebaju biti usklađeni sa strateškim dokumentima i planovima rada budžetskih korisnika.

U programima se iskazuju planirani prihodi i primici te rashodi i izdaci razrađeni po:

* vrstama prihoda i primitaka,
* vrstama rashoda i izdataka po ekonomskim kategorijama.

Informacije o programima koje se dostavljaju u finansijskim zahtjevima sadrže:

* naziv programa,
* kod programske klasifikacije,
* programski cilj,
* rukovodioca programa,
* zakonski osnov za provođenje programa,
* potrebna sredstva za provođenje programa po ekonomskim kategorijama,
* broj zaposlenih u okviru programa,
* indikatore učinka za program,
* listu prioriteta/mjera iz Strategije razvoja Federacije Bosne i Hercegovine i relevantnih sektorskih strategija kojoj program doprinosi,
* ostale elemente koji će biti definirani u okviru podzakonskog akta o primjeni programskog budžetiranja koji će propisati federalni ministar finansija“.

**Član 6.**

U članu 14. u stavu 1. iza riječi: „finansijskog plana“ dodaje se zarez i riječi „odnosno finansijskog zahtjeva“.

Iza stava 1. dodaje se novi stav 2. koji glasi:

„Budžet se priprema, usvaja i izvršava po svim budžetskim klasifikacijama navedenim u prethodnom stavu“.

**Član 7.**

Naslov Poglavlja: „IV. IZRADA BUDŽETA I FINANSIJSKOG PLANA“ mijenja se i glasi: „IV. IZRADA BUDŽETA, FINANSIJSKOG PLANA I FINANSIJSKOG ZAHTJEVA“.

**Član 8.**

U članu 15. alineje 7., 8., 9. i 10. mijenjaju se i glase:

„- do 31. augusta - budžetski korisnici dostavljaju Ministarstvu finansija budžetske zahtjeve;

- do 30. septembra - konsultacije Ministarstva finansija i budžetskih korisnika u vezi sa zahtjevima budžetskih korisnika i prioriteta budžetske potrošnje;

- do 31. oktobra - Ministarstvo finansija dostavlja Vladi Nacrt budžeta za narednu fiskalnu godinu;

- do 5. novembra Vlada utvrđuje Nacrt budžeta kojeg premijer dostavlja Parlamentu uz prateću dokumentaciju“.

Alineja 11. briše se.

**Član 9.**

Član 16. mijenja se i glasi:

„DOB-om se vrši trogodišnje planiranje okvirnog budžeta. DOB sadrži makroekonomske projekcije te okvirne projekcije budžetskih prihoda i primitaka te rashoda i izdataka, te utvrđene limite po budžetskim korisnicima za planiranje budžeta za naredne tri godine, na kojem se zasniva priprema i izrada godišnjih budžeta.

Postupak pripreme DOB-a počinje dostavljanjem Instrukcije broj 1 o načinu i elementima izrade DOB-a budžetskim korisnicima, a koja, između ostalog, sadrži: osnovne fiskalne pretpostavke i smjernice za pripremu DOB-a na osnovu smjernica za trogodišnje planiranje rada prethodno usvojene od strane Vlada te, obrasce tabela prioriteta budžetskih korisnika.

Ministarstvo finansija DOB priprema na osnovu dostavljenih tabela prioriteta budžetskih korisnika, makroekonomskih projekcija i projekcija prihoda i primitaka, usvojene Strategije razvoja Federacije Bosne i Hercegovine, te smjernica ekonomske i fiskalne politike Federacije.

Trogodišnje planiranje budžeta obaveza je za sve korisnike budžetskih sredstava na federalnom, kantonalnom, gradskom i općinskom nivou te za vanbudžetske fondove“.

**Član 10.**

Član 17. mijenja se i glasi:

„Vlada na prijedlog Ministarstva finansija donosi smjernice ekonomske i fiskalne politike za trogodišnji period.

Smjernice sadrže:

1. strateške ciljeve ekonomske i fiskalne politike Federacije i usklađene prioritete rashoda i izdataka, uključujući prioritetne strukturalne reforme;
2. osnovne makroekonomske pokazatelje Federacije;
3. osnovne pokazatelje ekonomske i fiskalne politike Federacije;
4. pretpostavke društvenog i privrednog razvoja za budžetsku i za naredne dvije godine;
5. procjenu prihoda i primitaka budžeta, ciljanu fiskalnu poziciju te usklađen nivo ukupnih ciljanih rashoda i izdataka, a koji održavaju prethodno navedene prioritete rashoda i izdataka;
6. predviđene promjene javnog duga i strategiju upravljanja javnim dugom.

Prijedlog smjernica iz stava 1. ovoa člana Ministarstvo finansija dužno je dostaviti Vladi do 15. maja tekuće godine. Vlada donosi smjernice do 31. maja tekuće godine i bit će objavljene na web stranici Federalnog ministarstva finansija“.

**Član 11.**

Član 18. mijenja se i glasi:

„Na osnovu prijedloga prioriteta budžetskih korisnika za izradu DOB-a Ministarstvo finansija priprema DOB i dostavlja Vladi do 15. juna.

U slučaju nedostavljanja pregleda prioriteta budžetskih korisnika u roku određenim budžetskom instrukcijom broj 1, Ministarstvo finansija je ovlašteno da, u skladu s dostavljenim pregledom prioriteta budžetskih korisnika iz prethodne fiskalne godine, sačini pregled prioriteta za tog budžetskog korisnika.

Vlada razmatra i usvaja DOB do 30. juna tekuće godine, uključujući DOB-om definirane ukupne gornje granice rashoda po programima, na osnovu kojih su definirane ukupne gornje granice na nivou svakog budžetskog korisnika, za tri godine, nakon čega se DOB dostavlja Parlamentu kao informacija i objavljuje na web stranici Ministarstva finansija.

U slučaju da se Globalni okvir fiskalnog bilansa i politika u Bosni i Hercegovini ne usvoji do 15. juna, Vlada će usvojiti DOB u skladu s budžetskim kalendarom iz člana 15. ovog zakona i isti će u slučaju potrebe revidirati nakon što Fiskalno vijeće Bosne i Hercegovine usvoji Globalni okvir fiskalnog bilansa i politika u Bosni i Hercegovini“.

**Član 12.**

Član 19. mijenja se i glasi:

„Na osnovu smjernica iz člana 17. ovog zakona, Ministarstvo finansija budžetskim korisnicima dostavlja instrukcije broj 2 o načinu i elementima izrade zahtjeva za budžetskim sredstvima za narednu godinu i rokovima, najkasnije do 15. jula tekuće godine.

Instrukcije broj 2, iz stava 1. ovog člana sadrže:

1. osnovne elemente iz smjernica i DOB-a iz člana 17. stav 2. ovog zakona;
2. način izrade finansijskog zahtjeva u programskom formatu s obrazloženjima;
3. rokove za izradu budžeta;
4. gornju granicu rashoda za trogodišnji period izvedenu iz DOB-a za svakog budžetskog korisnika“.

**Član 13.**

Član 20. mijenja se i glasi:

„Na osnovu instrukcija broj 2 za izradu prijedloga budžeta, budžetski korisnici izrađuju prijedlog finansijskog zahtjeva na razini analitičkog konta.

Budžetski korisnici su dužni svoj finansijski zahtjev dostaviti Ministarstvu finansija do 31. augusta tekuće godine.

Prijedlog finansijskog zahtjeva za sredstvima u godišnjem budžetu sadrži:

1. namjenske i vlastite prihode i primitke budžetskih korisnika;
2. rashode i izdatke predviđene za fiskalnu godinu razvrstane po budžetskim klasifikacijama, uključujući programsku i ekonomsku klasifikaciju na nivou analitičkog konta;
3. planirani broj radnih mjesta i strukturu zaposlenika za koje se traže budžetska sredstva u skladu sa smjernicama, zakonima i podzakonskim aktima;
4. prijedlog za nabavku stalnih sredstava;
5. obrazloženje finansijskog zahtjeva;
6. prijedlog za kapitalne izdatke;
7. zakonske propise koji omogućavaju njegovu provedbu;
8. izjavu o fiskalnoj odgovornosti iz člana 44. ovog zakona.

Za višegodišnja kapitalna ulaganja iz programa javnih investicija koja se finansiraju iz sredstava budžeta Federacije, zahtjev korisnika sadrži ukupnu vrijednost ulaganja i ažuriranu dinamiku implementacije po svim izvorima finansiranja za sve godine implementacije tijekom trajanja ulaganja.

U slučaju nedostavljanja prijedloga finansijskog zahtjeva na nivou analitičkog konta od strane budžetskih korisnika u roku određenim budžetskom instrukcijom broj 2, Ministarstvo finansija je ovlašteno da, u skladu s dostavljenim prijedlogom finansijskog zahtjeva na razini analitičkog konta iz prethodne fiskalne godine, sačini finansijski zahtjev za tog budžetskog korisnika“.

**Član 14.**

U članu 21. u stavu 1. riječ „plana“ zamjenjuje se riječju „zahtjeva“.

**Član 15.**

U članu 23. u stavu 2. riječi: „finansijskog plana“ zamjenjuju se riječima: „finansijskog zahtjeva“.

**Član 16.**

U članu 24. iza stava 3. dodaje se novi stav 4. koji glasi:

„Za višegodišnja kapitalna ulaganja koja se finansiraju iz sredstava budžeta Federacije, kapitalni rashodi smatrat će se budućim opterećenjima budžetskih pozicija prema dinamici ulaganja koja je utvrđena u pregledu višegodišnjih kapitalnih ulaganja. Budžetski korisnici mogu stvarati obaveze za usvojena višegodišnja kapitalna ulaganja u skladu s utvrđenom vremenskom dinamikom. Dio višegodišnjih kapitalnih ulaganja koji se odnosi na fiskalnu godinu za koju se priprema budžet, uvrštava se u budžet u skladu s propisanim klasifikacijama budžeta“.

**Član 17.**

U članu 25. u stavu 2. riječi: „do 15. oktobra“ zamjenjuje se riječima: „do 31. oktobra“.

**Član 18.**

Naslov Odjeljka: „4. Sadržaj budžeta“ mijenja se i glasi: „4. Sadržaj Zakona o izvršavanju budžeta i budžetske dokumentacije koja se dostavlja Vladi i Parlamentu“.

**Član 19.**

Član 26. mijenja se i glasi:

„Budžet obavezno sadrži:

1. detaljan prikaz svih javnih prihoda i primitaka budžeta utvrđenih u čl. 10. i 11. ovog zakona;
2. rashode i izdatke svakog budžetskog korisnika iskazane po programima uključujući doprinos programa mjerama ili prioritetima iz Strategije razvoja Federacije Bosne i Hercegovine, po potkategorijama i glavnim grupama ekonomske klasifikacije, po funkcionalnoj klasifikaciji i po izvorima finansiranja;
3. prijedlog rasporeda budžetskog suficita, odnosno izvore za finansiranje budžetskog deficita.

Budžet obavezno sadrži godišnji pregled predviđenih izdataka po stavkama za investicijske programe koji traju duže od jedne fiskalne godine.

Zakonom o izvršavanju budžeta utvrdit će se maksimalni iznos kratkoročnog zaduženja koje će Ministarstvu finansija omogućiti pokrivanje rashoda i efikasno upravljanje gotovinom.

Nacrtom budžeta utvrđuje se visina tekuće rezerve koja ne smije prelaziti 3% budžetskih prihoda bez namjenskih prihoda, vlastitih prihoda i bez primitaka.

U okviru budžetske dokumentacije nalazi se obrazloženje koje sadrži:

1. makroekonomske pokazatelje;
2. obrazloženje prihoda, primitaka, rashoda i izdataka;
3. podatke o tekućim i dugoročnim obavezama iz osnove vanjskog i unutrašnjeg duga Federacije (otplata glavnice, plaćanje kamata i ostalih obaveza iz osnove duga), s analizom održivosti duga;
4. podatke o kapitalnim izdatcima;
5. podatke o garancijama;
6. ključne informacije o ciljevima i indikatorima učinaka za svaki program“.

**Član 20.**

U članu 27. u stavu 3. riječi: „stav 3.“ zamjenjuju se riječima: „stav 2.“.

U stavu 4. riječi: „stav 3.“ zamjenjuju se riječima: „stav 2.“.

**Član 21.**

U članu 29. iza stava 3. dodaje se novi stav 4. koji glasi:

„Programom javnih investicija FBiH, usvajaju se višegodišnja kapitalna ulaganja koja se finansiraju iz budžeta Federacije i u skladu s tim se planiraju u DOB-u, odnosno godišnjem budžetu Federacije“.

Dosadašnji st. od 4. do 6. postaju st. od 5. do 7.

**Član 22.**

U članu 30. u stavu 1. alineje 2., 3., 4., 6., 7. i 8. mijenjaju se i glase:

„- do 31. marta - mjerodavna ministarstva dostavljaju Ministarstvu finansija popunjene IP obrasce;

- do 30. maja - Ministarstvo finansija priprema Nacrt programa javnih investicija FBiH i dostavlja Vladi;

- do 15. juna - Vlada usvaja Nacrt programa javnih investicija FBiH;

- do 15. septembra - mjerodavna ministarstva dostavljaju Ministarstvu finansija revidirane IP obrasce;

- do 10. listopada Ministarstvo finansija dostavlja Vladi Prijedlog programa javnih investicija FBiH;

- do 25. listopada - Vlada donosi Program javnih investicija FBiH“.

**Član 23.**

U članu 32. stavu 1 . mijenja se i glasi:

„Nakon što ga Vlada utvrdi, premijer dostavlja Parlamentu Nacrt budžeta za narednu fiskalnu godinu uz prateću dokumentaciju“.

**Član 24.**

U članu 35. u stavu 2. riječ „Parlament“ zamjenjuje se riječju „Vlada“.

Iza stava 5. dodaje se novi stav 6. koji glasi:

„Nastavljanje višegodišnjih kapitalnih ulaganja, odnosno nastavljanje isplate sredstava za ove svrhe, dozvoljeno je u skladu s uslovima privremenog finansiranja, s tim da je višegodišnje finansiranje ili ovlaštenja za buduće obaveze odobreno u prethodnim budžetima“.

Dosadašnji st. od 6. do 10. postaju st. od 7. do 11.

**Član 25.**

U članu 46. iza stava 6. dodaje se novi stav 7. koji glasi:

„Budžet se izvršava u skladu sa svim budžetskim klasifikacijama iz člana 14. ovog zakona.

**Član 26.**

U članu 49. stav 2. mijenja se i glasi:

„Uplaćene i/ili prenesene pomoći, donacije, prihodi za posebne namjene, transferi za posebne namjene između korisnika javnih sredstava, kao i kreditna sredstva koja su doznačena na Jedinstveni račun trezora mogu se izvršavati do visine uplaćenih, odnosno prenesenih sredstava, po odlukama Vlade, a na prijedlog budžetskog korisnika“.

**Član 27.**

U članu 58. stav 3. mijenja se i glasi:

„Aproprijacije se mogu prenositi u narednu fiskalnu godinu za finansiranje višegodišnjih kapitalnih ulaganja iz usvojenih programa javnih investicija koji se finansiraju iz budžeta Federacije, odnosno iz usvojenog budžeta Federacije, a koji su iskazani u tabeli pregleda višegodišnjih kapitalnih ulaganja. Iste se prenose pod uslovom da se nastavlja realizacija ulaganja koje se finansira iz budžeta Federacije, a na osnovu zahtjeva budžetskog korisnika koji se dostavlja Ministarstvu finansija nakon završetka fiskalne godine. Uz zahtjev za prijenos neutrošenih sredstava za višegodišnja kapitalna ulaganja dostavlja se i detaljno obrazloženje razloga i dokumentacija za eventualna kašnjenja u realizaciji ulaganja. Odluku o prijenosu neutrošenih sredstava za višegodišnja kapitalna ulaganja zbirno za sva kapitalna ulaganja daje Vlada na prijedlog Ministarstva finansija“.

**Član 28.**

U članu 59. u stavu 2. iza riječi „preraspodjelu“ dodaju se riječi: „između programa“.

**Član 29.**

U članu 97. dodaje se nova tačka 8. koja glasi:

„8. Informacije o učincima programa“.

**Član 30.**

U članu 102. u tački 2. iza riječi: „finansijskog plana“ dodaje se zarez i riječi: „odnosno finansijskog zahtjeva“.

U tački 4. riječi: „do 15. augusta“ zamjenjuju se riječima: „do 31. augusta“.

**Član 31.**

Iza člana 106. dodaju se novi čl. 106a. i 106b. koji glase:

„Član 106a.

Odredbe ovog zakona, koje se odnose na implementaciju programskog budžetiranja, primjenjivat će se počevši s budžetskim ciklusom za 2023. godinu za nivo Federacije i vanbudžetske fondove na nivou Federacije, odnosno za 2025. godinu za nivo kantona i vanbudžetske fondove na nivou kantona.

Odredbe ovog zakona, koje se odnose na implementaciju programskog budžetiranja neće se primjenjivati na gradove i općine.

Član 106b.

Odredbe ovog zakona, koje se odnose na višegodišnja kapitalna ulaganja shodno primjenjuju kantoni, gradovi i općine“.

**Član 32.**

Ovaj zakon stupa na snagu osmog dana od dana objavljivanja u „Službenim novinama Federacije BiH“, a počet će se primjenjivati od 1. januara 2022. godine.